**บทนำ**

**หลักการและเหตุผล**

ด้วยพระราชบัญญัติวินัยการเงินการคลังของรัฐ พ.ศ. 2561 หมวด 4 การบัญชี การรายงานและการตรวจสอบ มาตรา 79 กำหนดให้หน่วยงานของรัฐจัดให้มีการตรวจสอบภายใน การควบคุมภายในและการบริหารจัดการความเสี่ยง โดยให้ถือปฏิบัติตามมาตรฐานและหลักเกณฑ์ที่กระทรวงการคลังกำหนด ซึ่งการบริหารจัดการความเสี่ยงเป็นกระบวนการที่ใช้ในการบริหารจัดการเหตุการณ์ที่อาจเกิดขึ้นและส่งผลกระทบต่อหน่วยงานของรัฐ เพื่อให้หน่วยงานของรัฐสามารถดำเนินการให้บรรลุวัตถุประสงค์ รวมถึงเพิ่มศักยภาพและขีดความสามารถให้หน่วยงานของรัฐ โดยถือปฏิบัติตามหลักเกณฑ์กระทรวงการคลัง ว่าด้วยมาตรฐานและหลักเกณฑ์ปฏิบัติการบริหารจัดการความเสี่ยงสำหรับหน่วยงานของรัฐ พ.ศ. 2562

องค์การบริหารส่วนจังหวัดกาฬสินธุ์ ได้ดำเนินนโยบายด้านการบริหารความเสี่ยงตามแนวทางการบริหารความเสี่ยงองค์กร COSO-Enterprise Risk Management-Framework (COSO-ERM) ที่เหมาะสม รวมทั้งกำหนดแนวทางบริหารความเสี่ยงให้สอดคล้องกับกรอบหลักเกณฑ์การบริหารความเสี่ยงและควบคุมภายใน ของกรมบัญชีกลางกระทรวงการคลัง ซึ่งเป็นการเชื่อมโยงกับความเสี่ยงจากกระบวนการขององค์กร โดยตระหนักถึงการปฏิบัติงานที่ต้องมีการพิจารณาถึงความเสี่ยงและโอกาสที่อาจเกิดขึ้น (Risk and Opportunities) และกำหนดวิธีการในการตอบสนองหรือควบคุมความเสี่ยงตามความเหมาะสม ทั้งนี้มีกระบวนการให้บุคลากรของทุกส่วนราชการได้มีส่วนร่วมในการวิเคราะห์ความสี่ยง เพื่อผลักดันให้เกิดการบริหารความเสี่ยงทั่วทั้งองค์กร

**แนวทางการประเมินผลการบริหารความเสี่ยง**

การประเมินผลการบริหารความเสี่ยงขององค์การบริหารส่วนจังหวัดกาฬสินธุ์ ประกอบด้วย 3 ด้านหลัก คือ ด้านความครบถ้วนขององค์ประกอบหลักของการบริหารความเสี่ยง ด้านประสิทธิภาพของการบริหารความเสี่ยง และด้านประสิทธิผลของการบริหารความเสี่ยง โดยมีแนวทางการประเมินในแต่ละด้าน ดังนี้

**1. ด้านความครบถ้วนขององค์ประกอบหลักของการบริหารความเสี่ยง**

พิจารณาจากการมีระบบการบริหารความเสี่ยงที่ดี โดยการกำหนดผู้รับผิดชอบในการบริหารความเสี่ยงที่ชัดเจน ความครบถ้วนของการวิเคราะห์ความเสี่ยงตามหลักการของ COSO ได้แก่ การกำหนดวัตถุประสงค์ การระบุความเสี่ยง การประเมินความเสี่ยง การตอบสนองความเสี่ยง กิจกรรมการบริหาร ความเสี่ยง การสื่อสารสร้างความเข้าใจ การติดตามประเมินผล รวมทั้งการสรุปผลการบริหารความเสี่ยงประจำปี

**2. ด้านประสิทธิภาพของการบริหารความเสี่ยง**

พิจารณาจากการบริหารความเสี่ยงได้ทั่วทั้งองค์กร การให้ความหมายและจัดประเภทของความเสี่ยง การกำหนดขอบเขต วัตถุประสงค์การบริหารความเสี่ยง ระดับความเสี่ยงที่ยอมรับได้ ตลอดจนการกำหนดหลักเกณฑ์การประเมินความเสี่ยงและกำหนดกิจกรรมรองรับความเสี่ยงที่เหมาะสม

**3. ด้านประสิทธิผลของการบริหารความเสี่ยง**

พิจารณาจากผลการบริหารความเสี่ยงด้วยวิธีประเมินระดับความรุนแรงของความเสี่ยงที่ลดลง อยู่ในระดับที่ยอมรับได้ ภายหลังการจัดการความเสี่ยงตามกิจกรรมการจัดการความเสี่ยงที่กำหนด

**ผลการบริหารความเสี่ยง ปีงบประมาณ พ.ศ. 2567**

**การกำหนดกิจกรรมเพื่อจัดทำแผนบริหารความเสี่ยง**

องค์การบริหารส่วนจังหวัดกาฬสินธุ์ กำหนดหลักเกณฑ์ในการคัดเลือกกิจกรรมเพื่อนำมาวิเคราะห์และจัดทำแผนบริหารความเสี่ยง ประจำปี พ.ศ. 2567 ให้มีความครอบคลุมครบถ้วนตามยุทธศาสตร์องค์การบริหารส่วนจังหวัดกาฬสินธุ์ ทุกโครงการ โดยให้ทุกส่วนราชการพิจารณากิจกรรมตามหลักเกณฑ์ดังกล่าว และดำเนินการวิเคราะห์และประเมินความเสี่ยงของกิจกรรมเหล่านั้น ตลอดจนจัดทำแผนบริหารความเสี่ยง ประจำปี 2567 ซึ่งผลการพิจารณามีกิจกรรมที่ทำการวิเคราะห์ความเสี่ยง ดังนี้

**ตารางที่ 1 ผลการพิจารณาโครงการ/กิจกรรมที่ทำการวิเคราะห์ความเสี่ยง**

|  |  |  |  |  |
| --- | --- | --- | --- | --- |
| **ลำดับ** | **ส่วนราชการที่รับผิดชอบ** | **ขอบเขตการวิเคราะห์** | | **หมายเหตุ** |
| **ยุทธศาสตร์** | **กิจกรรม/โครงการ**  **(เรื่อง)** |
| 1. | สำนักปลัดองค์การบริหารส่วนจังหวัด | ยุทธศาสตร์การพัฒนาระบบบริหารจัดการภายใต้การบริหารงานกิจการบ้านเมืองที่ดี | 1 |  |
| 2. | สำนักงานเลขานุการองค์การบริหารส่วนจังหวัด | ยุทธศาสตร์การพัฒนาทรัพยากรมนุษย์และสังคมที่มีคุณภาพ | 1 | จัดการความเสี่ยงได้ |
| 3. | กองคลัง | ยุทธศาสตร์การพัฒนาระบบบริหารจัดการภายใต้การบริหารกิจการบ้านเมืองที่ดี | 2 |  |
| 4. | กองช่าง | ยุทธศาสตร์การพัฒนาโครงสร้างพื้นฐานและสิ่งแวดล้อม | 4 |  |
| 5. | กองสาธารณสุข | ยุทธศาสตร์การพัฒนาระบบบริหารจัดการภายใต้การบริหารงานกิจการบ้านเมืองที่ดี | 2 |  |
| 6. | กองยุทธศาสตร์และงบประมาณ | ยุทธศาสตร์การพัฒนาระบบบริหารจัดการภายใต้การบริหารงานกิจการบ้านเมืองที่ดี | 4 |  |
| 7. | กองการศึกษา ศาสนาและวัฒนธรรม | ยุทธศาสตร์การพัฒนาเศรษฐกิจและการท่องเที่ยว | 1 |  |
| 8. | กองสวัสดิการสังคม | ยุทธศาสตร์การพัฒนาทรัพยากรมนุษย์และสังคมที่มีคุณภาพ | 2 | จัดการความเสี่ยงได้ 1 กิจกรรม |
| 9. | กองพัสดุและทรัพย์สิน | ยุทธศาสตร์การพัฒนาโครงสร้างพื้นฐานและสิ่งแวดล้อม | 1 |  |
| 10. | กองการเจ้าหน้าที่ | ยุทธศาสตร์การพัฒนาทรัพยากรมนุษย์และสังคมที่มีคุณภาพ | 1 | จัดการความเสี่ยงได้ |
| 11. | หน่วยตรวจสอบภายใน | ยุทธศาสตร์การพัฒนาระบบบริหารจัดการภายใต้การบริหารงานกิจการบ้านเมืองที่ดี | 2 |  |
| **รวมทั้งสิ้น** | | | **21** |  |

**การวิเคราะห์เพื่อระบุความเสี่ยงและประเมินระดับความรุนแรงของความเสี่ยง**

ทุกหน่วยงานได้ดำเนินการวิเคราะห์เพื่อระบุว่ากิจกรรมที่ปฏิบัติอยู่มีเหตุการณ์ความเสี่ยงอะไรบ้างที่ได้เกิดขึ้นหรือมีโอกาสจะเกิดขึ้น และส่งผลกระทบต่อการดำเนินงาน โดยความเสี่ยงที่คาดว่าจะเกิดขึ้นได้แบ่งออกเป็น 6 ประเภท ได้แก่ ด้านกลยุทธ์ ด้านการเงิน ด้านการดำเนินงาน ด้านการปฏิบัติตามกฎระเบียบ ด้านเทคโนโลยีสารสนเทศ และด้านความน่าเชื่อถือขององค์กร จากนั้นทำการประเมินความเสี่ยงตามเกณฑ์การประเมินความเสี่ยงที่ระบุในเล่มแผนบริหารจัดการความเสี่ยง โดยพิจารณาจากระดับโอกาสที่จะเกิดความเสี่ยง (Likelihood) และระดับความรุนแรงของผลกระทบ (Impact) หากเกิดความเสี่ยงขึ้น เพื่อจัดระดับความรุนแรงของความเสี่ยง ซึ่งแบ่งออกเป็น 5 ระดับ ได้แก่ สูงมาก สูง ปานกลาง ต่ำ และต่ำมาก

ผลการวิเคราะห์เพื่อระบุความเสี่ยงพบว่า มีจำนวนความเสี่ยงที่คาดว่าจะส่งผลกระทบต่อการดำเนินงาน รวมทั้งสิ้น 21 โครงการ/กิจกรรม ระดับที่จัดการความเสี่ยงได้ไม่ต้องมีการจัดการเพิ่มเติม (ระดับความเสี่ยงต่ำมาก) จำนวน 2 เรื่อง ระดับที่ยอมรับได้โดยไม่ต้องควบคุมความเสี่ยง ไม่ต้องมีการจัดการเพิ่มเติมให้ติดตามเป็นระยะ (ระดับความเสี่ยงต่ำ) จำนวน 3 เรื่อง ระดับที่พอยอมรับได้ แต่ต้องมีการควบคุมเพื่อป้องกันไม่ให้ความเสี่ยงเคลื่อนที่ย้ายไปยังระดับที่ยอมรับไม่ได้ (ระดับความเสี่ยงปานกลาง) จำนวน 12 เรื่อง

**การดำเนินการตามแผนบริหารความเสี่ยง**

จากการมอบหมายให้หน่วยงานที่รับผิดชอบดำเนินการตามแผนบริหารความเสี่ยง ซึ่งอยู่ในระดับความเสี่ยงต่ำมาก ต่ำ และปานกลาง จำนวน 18 โครงการ/กิจกรรม ซึ่งสามารถสรุปผลได้ดังนี้

**ตารางที่ 2 สรุปผลการดำเนินการตามแผนบริหารความเสี่ยง**

|  |  |  |  |  |  |  |
| --- | --- | --- | --- | --- | --- | --- |
| **ประเภทความเสี่ยง** | **ความเสี่ยง**  **ระดับต่ำมาก** | | **ความเสี่ยง**  **ระดับต่ำ** | | **ความเสี่ยง**  **ระดับปานกลาง** | |
| **จำนวน**  **ทั้งหมด** | **อยู่ในระดับที่ จัดการความเสี่ยงได้** | **จำนวน**  **ทั้งหมด** | **อยู่ในระดับที่ ยอมรับได้** | **จำนวนทั้งหมด** | **อยู่ในระดับที่พอยอมรับได้** |
| 1. ด้านกลยุทธ์ | - | - | - | - | - | - |
| 2. ด้านการเงิน | 1 | 1 | - | - | 1 | 1 |
| 3. ด้านการดำเนินงาน | - | - | 6 | 6 | 10 | 10 |
| 4. ด้านการปฏิบัติตามระเบียบ | - | - | - | - | - | - |
| 5. ด้านเทคโนโลยีสารสนเทศ | - | - | - | - | - | - |
| 6. ด้านความน่าเชื่อถือขององค์กร | - | - | - | - | - | - |
| **รวม** | **1** | **1** | **6** | **6** | **11** | **11** |

**ผลการบริหารความเสี่ยง**

จากการจัดการความเสี่ยงในระดับต่ำมาก ต่ำ และปานกลาง จำนวน 18 เรื่อง พบว่า ความเสี่ยงระดับต่ำมาก จำนวน 1 เรื่อง อยู่ในระดับที่จัดการความเสี่ยงได้ ความเสี่ยงระดับต่ำ จำนวน 6 เรื่อง อยู่ในระดับ ที่ ยอมรับได้ และระดับปานกลาง จำนวน 11 เรื่อง อยู่ในระดับที่พอยอมรับได้ ซึ่งสามารถสรุปผลการบริหารความเสี่ยง ปีงบประมาณ พ.ศ. 2567 ได้ดังนี้

1. ความเสี่ยงที่อยู่ในระดับที่จัดการความเสี่ยงได้ มีจำนวน 1 เรื่อง คิดเป็นร้อยละ 5.56 ของจำนวนความเสี่ยงทั้งหมด

2. ความเสี่ยงที่อยู่ในระดับที่ยอมรับได้ มีจำนวน 6 เรื่อง คิดเป็นร้อยละ 33.33 ของจำนวน

ความเสี่ยงทั้งหมด

3. ความเสี่ยงที่อยู่ในระดับที่พอยอมรับได้ มีจำนวน 11 เรื่อง คิดเป็นร้อยละ 61.11 ของจำนวนความเสี่ยงทั้งหมด